Vir die mense - www.bybelkennis.co.za1
I beseech Christ for this one thing only, that He will enable me to endure all things courageously, and that He break me as a potter's vessel or make me strong, as it pleases Him. – Huldrych Zwingli
In die bergrede verwys Jesus na drie spesifieke gebiede waar ons as mense geneig is om vir die pawiljoen te speel – sodat die mense ons raaksien. Al drie, reg gebruik, is baie goeie dinge. Kom ons kyk na hulle.
1.Blaas jy jou eie basuin?
Moenie Julle godsdienstige pligte in die openbaar nakom om deur mense gesien te word nie, want dan kry julle geen beloning van julle Vader wat in die hemel is nie As jy byvoorbeeld armes help, moet dit nie uitbasuin nie. Dit doen die skynheiliges in die sinagoges en op straat, sodat mense met lof van hulle kan praat (Matteus 6:1 – 4). Jesus verwys hier na die godsdiensleiers wat hulle goeie dade uitbasuin – en Hy noem hulle skynheilig. Al beloning wat hulle sal kry, is die aandag van mense. God wil niks weet van hulle skynheiligheid nie.
2.Die aandagsoekende bidder
As julle bid, moet julle nie soos die skynheiliges wees nie. Hulle hou daarvan om in die sinagoges en op die straathoeke te staan en bid sodat die mense hulle kan sien. Dit verseker Ek julle: Hulle het hulle beloning klaar weg. Nee, as jy bid, gaan na jou kamer toe, maak die deur toe en bid tot jou Vader wat jy nie kan sien nie (Matteus 6:5 – 6). Weer verwys Jesus na die skynheiliges – mense wat bid sodat die mense hulle kan sien. Natuurlik is daar niks mee verkeerd om in die openbaar te bid nie. Wat van belang is, is die motivering.
3.Hoekom vas ons?
As julle vas, moet julle nie soos skynheiliges met lang gesigte rondloop nie. Hulle mismaak hulle gesigte sodat die mense kan sien dat hulle vas … Nee, as jy vas, versorg jou hare en was jou gesig, sodat niemand kan sien dat jy vas nie, behalwe jou Vader wat jy nie kan sien nie. Jou Vader wat sien wat verborge is, sal jou beloon (Matteus 6:16 – 18). Natuurlik is vas nie verkeerd nie. Wat belangrik is, is hoekom jy vas.
Wat leer ons uit hierdie drie voorbeelde? As ons dinge doen om mense te beïndruk, het ons ons beloning klaar weg. Al gee jy baie vir die armes en jy basuin dit uit – maak seker dat almal sien jy offer op vir armes – het jy jou beloning weg – volledig. Wat moet ons dan doen? Ons moet deur 'n ewigheidslens na ons optredes kyk en sien wat belangrik is en wat nie belangrik is nie. Ons moet optree asof ons weet dat God kyk.
Die beloning wat ons van mense kry, laat ons goed voel – vir 'n kort tydjie. Dit gaan verby. Net God se belonings het ewigheidswaarde. Enigiets wat nie deur liefde gemotiveer word nie, sal nie vir ewig duur nie.